ശങ്കരാചാര്യ പ്രതിമയുടെ അനാച്ഛാദനം ഈ മാസം അഞ്ചിന് കേദാര്നാഥില് നിരവധി വികസന പദ്ധതികള്ക്കും പ്രധാനമന്ത്രി തുടക്കമിടും ന്യൂഡല്ഹി: പ്രധാനമന്ത്രി നരേന്ദ്രമോദി ഈ മാസം അഞ്ചിന് കേദാര്നാഥ് ക്ഷേത്രത്തില് സന്ദര്ശനം നടത്തും. ക്ഷേത്രത്തിലെ പ്രാര്ത്ഥനകള്ക്ക് ശേഷം പുനരുദ്ധാരണം നടത്തിയ ആദി ശങ്കരാചാര്യരുടെ സമാധി സ്ഥലവും ശങ്കരാചാര്യരുടെ പ്രതിമയും അദ്ദേഹം ഉദ്ഘാടനം ചെയ്യും. രാവിലെ എട്ട് മണിയോടെയാണ് അദ്ദേഹം ക്ഷേത്രത്തിലെത്തുന്നത്. 8.35ന് ആദി ശങ്കരാചാര്യരുടെ സമാധി സ്ഥലം പ്രധാനമന്ത്രി ഉദ്ഘാടനം നടത്തും. ശേഷം ഇവിടെ നടക്കുന്ന പുനരുദ്ധാരണ പ്രവര്ത്തനങ്ങള് വിലയിരുത്തും. ഇതിന് ശേഷം ശങ്കരാചാര്യരുടെ പ്രതിമ അനാച്ഛാദനം ചെയ്യും. രാവിലെ 9.40ന് കേദാര്നാഥിലെ വിവിധ വികസന പദ്ധതികള്ക്ക് തറക്കല്ലിടും. 130 കോടിയുടെ വികസന പദ്ധതികളാണ് കേദാര്നാഥില് നടപ്പാക്കാന് നിശ്ചയിച്ചിരിക്കുന്നത്. 2013ലെ പ്രളയത്തിലാണ് സമാധി സ്ഥലം തകര്ന്നത്. പിന്നീട് ഇവിടെ പുനരുദ്ധാരണ പ്രവര്ത്തനങ്ങള് നടത്തുകയായിരുന്നു. ക്ഷേത്ര സന്ദര്ശനത്തിന് ശേഷം നടക്കുന്ന റാലിയേയും അദ്ദേഹം അഭിസംബോധന ചെയ്യും. സംഗം ഘട്ടിലെ വികസനം, ആരോഗ്യംടൂറിസം മേഖലയിലെ വികസനം, ആശുപത്രി, രണ്ട് ഗസ്റ്റ് ഹൗസുകള്, പോലീസ് സ്റ്റേഷന്, കമാന്ഡ് ആന്റ് കണ്ട്രോള് സെന്റര്, ക്യൂ മാനേജ്മെന്റ് സിസ്റ്റം തുടങ്ങീ 180 കോടിയുടെ വികസന പദ്ധതികള്ക്കും തുടക്കമിടും. പ്രധാനമന്ത്രി നരേന്ദ്രമോദിയുടെ നിരീക്ഷണത്തിലായിരുന്നു ശ്രീശങ്കര സമാധിയുടെ പുനരുദ്ധാരണം പൂര്ണമായും നടപ്പാക്കിയത്. പ്രധാനമന്ത്രി നിര്മ്മാണ പുരോഗതി നിരന്തരം അവലോകനം ചെയ്യുകയും നിരീക്ഷിക്കുകയും ചെയ്തതായും, അദ്ദേഹത്തിന്റെ നിര്ദ്ദേശപ്രകാരമാണ് മുഴുവന് പ്രവര്ത്തനങ്ങളും നടത്തിയതെന്നും പ്രധാനമന്ത്രിയുടെ ഓഫീസ് വ്യക്തമാക്കി. ശങ്കരാചാര്യരുടെ പ്രതിമയുടെ അനാച്ഛാദനം 12 ജ്യോതിര്ലിംഗങ്ങളിലും, നാല് ശങ്കരാചാര്യ മഠങ്ങളിലും, അദ്ദേഹത്തിന്റെ ജന്മസ്ഥലത്തും, എല്ലാ ശിവാലയങ്ങളിലും തത്സമയമായി സംപ്രേക്ഷണം ചെയ്യും.